एशियाई रेस वॉकिंग चैंपियनशिप मे अक्षदीप का गोल्ड, विकाश और परमजीत को मिला ओलिंपिक का टिकट
Olympics 2024 Indian Race Walkers Qualifiers List Update - एशियाई रेस वॉकिंग चैंपियनशिप मे अक्षदीप को गोल्ड; विकाश और परमजीत को मिला ओलिंपिक का टिकट
जापान के नोमी में रविवार को आयोजित हुई एशियाई 20 किमी रेस वॉकिंग चैंपियनशिप 2023 में विकाश ​​​​सिंह और परमजीत बिष्ट ने पेरिस ओलिंपिक के लिए क्वालीफाई कर लिया है। मेंस ओपन केटेगरी में विकाश ने 1:20:05 और परमजीत ने 1:20:08 के समय में रेस पूरी की। ओलिंपिक के साथ ही दोनों ने वर्ल्ड चैंपियनशिप में भी अपनी जगह तय कर ली है।
भारत के अक्षदीप सिंह ने गोल्ड जीता, जबकि प्रियंका गोस्वामी ने विमेंस कैटेगरी में ब्रॉन्ज जीता। पंजाब के एथलीट ने 2016 में ओलंपियन गुरमीत सिंह के बाद भारत ने दूसरी बार चैंपियनशिप में गोल्ड हासिल किया है।
कॉमनवेल्थ गेम्स 2022 में सिल्वर जीतने वाली प्रियंका गोस्वामी ने इस बीच विमेंस केटेगरी में 1:32:27 समय के साथ रेस पूरी की। चीन की लैन गाओ ने 1:29:25 के समय के साथ स्वर्ण पदक जीता। जापान की अयाने यानाई 1:30:58 के साथ भारतीय एथलीट से आगे दूसरे स्थान पर रहीं।
अक्षदीप और प्रियंका पहले ही कर चुके है क्वालीफाई 
​​​​​​​अक्षदीप सिंह और प्रियंका गोस्वामी ने पिछले महीने ही नेशनल चैंपियनशिप के दौरान वर्ल्ड चैंपियनशिप और पेरिस ओलिंपिक के लिए क्वालीफाई कर लिया था। अब मेंस कैटेगरी में ओलिंपिक्स में भारत के कोटे के तीनों स्पॉट फुल हो चुके है।
मेंस नेशनल 20 किमी रेस वॉकिंग चैंपियनशिप में पंजाब के अक्षदीप सिंह ने 1 घंटा 19 मिनट 55 सेकंड का समय निकालकर गोल्ड मेडल जीता था।इसी के साथ अक्षदीप ने नेशनल रिकॉर्ड भी बनाया था।
कुल 9 खिलाड़ियों ने लिया था हिस्सा 
भारत के सूरज पंवार और हरदीप सिंह ने मेंस कैटेगरी में 1:22:31 और 1:25:38 के समय के साथ रेस पूरी की। वहीं टोक्यो ओलिंपियन भावना जाट ने विमेंस कैटेगरी में 1:36:20 का समय लिया जबकि उनकी हमवतन मुनीता प्रजापति ने 1:33:22 में अपनी रेस पूरी की। भारत से कुल 9 एथलिट ने चैंपियनशिप में भाग लिया। इसमें 5 ने मेंस और 4 ने विमेंस कैटेगरी में हिस्सा लिया था।